Kikkan Randall

Kikkan Randall (sündinud 31. detsembril 1982 Salt Lake Citys Utah' osariigis) on endine USA murdmaasuusataja. Tema parimad saavutused olid sprindisõidus.

Sportlaskarjäär 

2001. aasta juunioride maailmameistrivõistlustel sai Randall sprindisõidus kuuenda koha, mis oli USA-le kõigi aegade parim koht juunioride maailmameistrivõistlustel naiste seas. Randall tegi olümpiadebüüdi 19-aastaselt 2002. aasta taliolümpiamängudel Salt Lake Citys ja sai sprindi vabasõidus 44. koha. Enne olümpiamänge oli ta esimest korda tulnud USA meistriks sprindis. 2006. aasta jaanuaris tuli ta samas paigas USA meistriks nii 5 km vabasõidus kui ka 10 km klassikasõidus ja oli teine sprindis. Aasta varem 2005. aasta maailmameistrivõistlustel Oberstdorfis sai ta sprindis 29. koha.

2006. aasta taliolümpiamängudel Torinos sai Randall sprindis üheksanda koha, mis oli USA naissportlaste kõigi aegade parim tulemus olümpiamängudel murdmaasuusatamises. Mõni nädal hiljem Borlänges toimunud maailma karikavõistluste etapil oli ta sprindis viies. 21. jaanuaril 2007 Rõbinskis toimunud MK-võistluste etapil sai ta kolmanda koha sprindis. See oli USA naissuusatajate kõigi aegade parim tulemus maailma karikavõistlustel. 16. detsembril 2007 samas paigas sai ta karjääri esimese võidu sprindis MK-võistluste arvestuses.

2009. aasta maailmameistrivõistlustel Liberecis võitis Randall sprindi vabasõidus hõbemedali Arianna Follise järel. 2010. aasta taliolümpiamängudel Vancouveris sai ta sprindi klassikasõidus kaheksanda koha ja sprindi teatesõidus kuuenda koha koos Caitlin Comptoniga. Hiljem samal talvel sai ta Holmenkollenis peetud MK-etapil teise koha sprindi vabasõidus. 2010.–2011. aasta maailma karikasarjas oli ta sprindi vabasõidus teine Düsseldorfis toimunud MK-etapil ja nädal hiljem kolmas Davosis. Samal hooajal hiljem võitis ta teist korda MK-etapi Liberecis sprindi vabasõidus.

2013. aasta maailmameistrivõistlustel Val di Fiemmes võitis ta koos Jessica Digginsiga sprinditeates kuldmedali. Individuaalsprindis jäi ta oma veerandfinaalis neljandaks ja edasi ei pääsenud. 2014. aasta taliolümpiamängudel Sotšis jäi ta esimesena finaalist välja ja saavutas sellega seitsmenda koha. Sprinditeates oli ta koos Sophie Caldwelliga kaheksas, 30 km klassikasõidus 40. ja 4×5 km teatesõidus üheksas.

2017. aasta maailmameistrivõistlustel Lahtis võitis ta vabatehnikasprindis norralanna Maiken Caspersen Falla ja kaasmaalase Jessica Digginsi järel pronksmedali.

2018. aasta taliolümpiamängudel Pyeongchangis tuli ta sprinditeates vabatehnikas koos Digginsiga olümpiavõitjaks. See oli USA esimene olümpiavõit murdmaasuusatamises.

Ta lõpetas sportlaskarjääri pärast hooaega 2017–18.

Saavutused

Olümpiamängudel 
2018  Pyeongchangis
  olümpiavõitja sprinditeates (koos  Jessica Digginsiga)

Maailmameistrivõistlustel 

 2009  Liberecis:
  hõbemedal vabatehnikasprindis
 2013  Val di Fiemmes:
  maailmameister sprinditeates (koos Jessica Digginsiga)
 2017  Lahtis:
  pronksmedal vabatehnikasprindis

Maailma karikavõistlustel 
 Üldkarikas
 3. koht: 2013
 Sprindikarikas
 1. koht: 2012, 2013, 2014
 3. koht: 2011

Kikkan Randall osales karjääri jooksul individuaalarvestuses 214 maailma karikavõistluste etapil ja jõudis esikolmikusse 29 korda, neist 13 korda ta võitis.

Maailma karikavõistluste etapivõidud

Isiklikku  

Randall elab Anchorage'is Alaska osariigis, kus ta õpib Alaska Pacifici ülikoolis. Randalli tädi Betsy Haines osales 1980. aasta taliolümpiamängudel ja onu John Haines 1976. aasta taliolümpiamängudel murdmaasuusatamises. 

Randalli hüüdnimi on "Kikkanimal". Tema treenerid on Erik Flora ja Frode Lillefjell.

Välislingid 

 Kikkan Randalli koduleht 
 
 Kikkan Randall USA Suusaliidu kodulehel

Ameerika Ühendriikide murdmaasuusatajad
Sündinud 1982